Nicușor Dan, primarul general al Capitalei, a anunțat, miercuri, continuarea modernizărilor jocurilor de joacă aflate în administrația PMB, în parcul Carol. Edilul a mai anunțat lucrări de reabilitare și în parcurile Herăstrău, Floreasca și Izvor.
Nicușor Dan, primarul general al Bucureștiului, a anunțat, miercuri, continuarea modernizării locurilor de joacă aflate în parcurile din administrația Primăriei Generale. Primarul Capitalei a informat că au fost demarate lucrările din parcul Carol pentru montarea unor noi echipalente de joacă pentru copii, în zona 11 iunie și în zona grupului statuar Giganții.
„Continuăm modernizarea locurilor de joacă din parcurile pe care le administrăm. Am început lucrările necesare pentru montarea noilor echipamente de joacă în parcul Carol, în zona 11 iunie și în zona statuilor Giganții”, a scris Nicușor Dan pe pagina sa Facebook.
Primarul general a mai spus că angajații Administrației Lacuri, Parcuri și Agrement București (ALPAB) au pregătit terenul pentru amplasarea noilor echipamente de joacă, le-au îndepărtat pe cele vechi, inclusiv suprafețele de protejare a copiilor care sunt deteriorate. Primarul a mai spus că noile echipamente de joacă „respectă toate normele de confort și siguranță”.
„Echipele ALPAB au îndepărtat toate elementele de joacă vechi, precum și suprafețele de protecție deteriorate și pregătesc terenul pentru amplasarea echipamentelor noi, moderne care respectă toate normele de confort și siguranță”, se arată în postarea primarului general.
Nicușor Dan a mai informat că, în paralel, se fac lucrări de reabilitare și în parcul Herăstrău (Parcul Regele Mihai I al României) și parcul Floreasca, iar de joi încep lucrările și în parcul Izvor.
Anterior, Nicușor Dan a mai anunțat și avansul lucrărilor la Ambulatoriul de la Spitalul Clinic de Boli Infecțioase și Tropicale „Dr. Victor Babeș”. Edilul a precizat că în acest an noua unitate va fi dată în folosință, putând trata zilnic 400 de pacienți de toate vârstele
„Anul acesta vom da în folosință această nouă unitate medicală unde vor putea fi tratați zilnic 400 de pacienti, adulți și copii. Ambulatoriul va avea 15 paturi cu spitalizare de zi și 15 cabinete medicale pentru consultații. Pentru dotarea Ambulatoriului cu aparatură de ultimă generație am obținut o finanțare de 3,5 milioane de lei prin PNRR”, a scris primarul general pe contul Facebook.